DOBERMANNIDE ARETUSEESKIRI

Kinnitatud EDÜ üldkoosolekul 24.02.2017.a.

**1. Aretuseeskirja kokkuvõte**

Eesmärk on pöörata aretuses tähelepanu kõigile kolmele aspektile: välimik, iseloomu- ja kasutusomadused ning tervis.

Dobermann peab olema väga mitmekülgne, julge, kiire, hea kaitsevõimega, tasakaalustatud närvikavaga, kartmatu, aga samas ka ühiskonnakõlbulik ja tasakaalustatud perekoer. Teisalt, tänapäeval on saanud aretust oluliselt mõjutavaks teguriks koerte näitused, kus pannakse rõhku rohkem välimikuomadustele, seega kergem oleks minna seda teed, et dobermann on lihtsalt ilus näitusekoer. Viimasel juhul kannataks iseloomu- ja kasutusomadused, milleks tõug oli algselt loodud. Kolmas aspekt aretuses on dobermannide üha lühenev eluiga ja terviseprobleemid.

**Sellest lähtuvalt on EDÜ üldkoosolek teinud otsuse kehtestada järgmised nõuded aretuses kasutatavatele koertele:

Üldnõuded:
Aretuses võib kasutada tõustandardis toodud iseloomu- ja välimikunõuetele vastavat koera.**

**Aretuses ei või kasutada argu ega agressiivseid koeri.**
**Koolitusalad :**
**- BH ehk ühiskonnakõlbulikkuse test**, mis tõestab koera sobivust inimühiskonda ja tema kontrollitavust omaniku poolt;
**- vähemalt üks paugukatset sisaldav koolitusala järgnevatest: KK2, IPO-V0, IPO-ZTP, IPO1, PJK1, B-katse (Upr1), BC-katse (Apr1), ZTP.**
**Tervis:**
**- lubatud HD tulemused - A,B,C**; C- tulemusega koera võib paaritada ainult A-tulemusega koeraga;
**- südame ultraheliuuring ja** **lühike EKG või Holter;** südameuuringu tulemus - 0, uuring peab olema tehtud enne paaritust emasel mitte rohkem kui 6 kuud ja isasel mitte rohkem kui 1 aasta;
**- silmauuringud:** **PHTVL/PHPV 0 või 1** – uuring sooritatud EKLi usaldusarsti või ECVO sertifitseeritud
arsti juures.
Soovituslikud uuringud: VWD, maksanäitajate uuring.

**Näitusehinne:**

-**isasel SP, emasel vähemalt VH.**

Kui koeral on ZTP sooritatud, siis sel puhul pole teisi tulemusi eraldi vaja, v.a. südameuuring ja silmauuring, sest kõigi teiste uuringute tulemused (nagu HD, BH, näitusehinne) kuuluvad juba ZTP hinnangusse.

Kõik aretusnõuded peavad olema täidetud enne paaritust.

**Tõendi koera aretuse erinõuetele vastamise kohta väljastab EDÜ.**

**2. Tõustandard**

**Lisa 2 eestikeelne standard
Lisa 3 uus inglise keelne standard , kehtib alates 01.08.2016**

**3. Tõu ning tõuühingu lühiajalugu Eestis**
Eestis olid esimesed dobermannid 1909.a. kaks musta isast Saksamaalt. Nõukogudeaegsel perioodil saadi koeri peamiselt Venemaalt - Moskva, Leningrad jt. NSVL piirkonnad. Aastal 1968 imporditi Eestisse 2 isast Saksamaa Demokraatlikust Vabariigist : 1) Ali v Felseneck- om. Aasmann, tiitlid Tõutšempion, ülddressuuris I järk, valveteenistuses I järk. 2) Cuno v Thümmlitzwald – om. Raado, tiitlid Riia, Leningradi, Tallinna näituse võitja, ülddressuuris I järk, kaitse-valveteenistuses I järk, jälitusteenistuses II järk, valveteenistuses I järk, suusaveoteenistuses I järk. Mõlemad koerad on avaldanud suurt mõju dobermannide populatsioonile Eestis. Nagu tulemustestki näha, oli sel ajal kohustuslik sooritada dressuurikatsed ning dobermannid olid head kaitse- ja valveteenistuse koerad .
 90-tel aastatel, kui taastati Eesti Vabariik, suurenes sissetoodavate koerte hulk erinevatest maadest ning aktiviseerus koostöö tõuklubide ja kasvatajatega välismaalt. Koeri hakati sisse tooma tuntud kennelitest Soomest, Hollandist, Belgiast , Prantsusmaalt. Samuti hakati tegema välispaaritusi Euroopas. Nõukogude perioodiga koos jäid minevikku kaitse- ja valveteenistused ja asemele tuli koerasport.
90-tel hakati tähelepanu pöörama ka pärilike haiguste kontrollimisele, eelkõige puusaliigese düsplaasia ja silmahaigus PHTVL/PHPV.

Eesti Dobermanniühing loodi 1993. aasta mais toimunud koosolekul. Septembris registreeriti see Eesti Kennelliidus. Novembris 1993 toimus esimene Dobermannide erinäitus (kohtunik Soile Bister Soomest) Asutajaliikmeid oli 40, aasta lõpuks liikmeid 82. Kehtestati nõuded aretuses kasutatavatele koertele ja välimikutšempioni tiitlile. Käesoleval ajal kuulub EDÜ-sse umb. 40 liiget, s.h. 7 kennelit. Korraldatakse erinäitusi, koolitusi, seminare, laagreid, võistlusi, aretuskontrolle ja -teste. EDÜ on Rahvusvahelise Dobermanniühingu ehk IDC liige, seega juhindutakse oma töös ka IDC seisukohtadest ja otsustest. Tihedad kontaktid on tõu kodumaa ehk Saksamaa Dobermanniühinguga (DV).

**3.1 TÜ liikmeskonna suurus**EDÜ liikmeskonna suurus 2015. a. andmetel: 37 liiget, nendest 7 omab ka kennelit, 2016.a. 38 liiget.
30 % populatsiooni kuuluvate koerte omanikest osaleb erinevatel viisidel EDÜ tegevuses.
EDÜ-sse kuuluvad kasvatajad 2005 - 2015 : 6 kasvatajat, 42 pesakonda, 319 kutsikat.
EDÜ-sse mittekuuluvad kasvatajad 2005-2015 : 4 kasvatajat, 7 pesakonda, 55 kutsikat.
Teisi sama tõuga tegelevaid klubisid või ühinguid Eestis ei ole.

**4. Populatsiooni koosseis ja geneetiline varieeruvus
4.1 Populatsiooni suurus**Populatsiooni suurus on umbes 170 koera. (Kokku registris sel perioodil 414 koera)
Dobermannide populatsioon Eestis 2005 a. algusest 2015 a. lõpuni
(vanemaid koeri kas ei ole elus või puudub nende kohta info, et nad on elus, kuna dobermannide eluiga on parimal juhul 10 aastat). Populatsiooni hulka on loetud EST- registris olevad koerad , kes on arvatavalt elus, ning koerad, kes ei ole EST registris ehk sissetoodud teistest riikidest (arv umbkaudne) . Suur hulk Eestis sündivaid koeri eksporditakse välja, mistõttu need ei ole arvatud populatsiooni hulka.

**4.2 Aretuses kasutatavate koerte hulk, viimased 5 a.**

|  |  |  |  |  |  |
| --- | --- | --- | --- | --- | --- |
|  | **2011** | **2012** | **2013** | **2014** | **2015** |
| EST –reg. registreeritud kutsikad | 22 | 33 | 29 | 16 | 32 |
| Pesakondade arv kokku | 3 | 6 | 3 | 2 | 5 |
| Eri kasvatajate arv, kellel oli pesakond | 2 | 3 | 2 | 2 | 3 |
|  |  |  |  |  |  |
| Aretuses kasut. isased Eestis sündinud | 2 | 2 | 0 | 0 | 1 |
| Aretuses kasut. isased välismaalt | 1 | 4 | 3 | 2 | 4 |
| Aretuses kasut. isased sissetoodud  | 0 | 0 | 0 | 0 | 0 |
| Aretuses kasut. emased Eestis sündinud | 3 | 3 | 3 | 2 | 4 |
| Aretuses kasut. emased sissetoodud | 0 | 3 | 0 | 0 | 1 |

Aretuses on kasutatud sel perioodil 5 erinevat Eestis sündinud isast (igaühelt 1 pesakond). Ülejäänud paaritused on toimunud välismaal.

**4.3 Populatsiooni enim mõjutanud koerad ja hinnang populatsiooni geneetilisele varieeruvusele**

|  |  |  |  |  |  |
| --- | --- | --- | --- | --- | --- |
| **Eestis sündinud aretusisased** | **Sünni aasta** | **Pesa-kondade arv Eesti registris 2011-2015** | **Järglaste arv Eesti registris2011-2015** | **Järglaste arv välismaal kõik kokku (umkaudne)** | **Märkused**  |
| Stay In Style Jaguar | 2010 | 1 | 10 | 30 | Irria järglane  |
| Yacheeros Pando Pandero | 2007 is | 1 | 6 | 242 | Odette järglane |
| Stay In Style Czar Caecar | 2007 is | 1 | 7 | - | Irria järglane |
| Stay In Style Axiro | 2005 is | 1 | 11 | 90 | Irria järglane |
| **Eestis kasutatudaretusemased** | **Sünni aasta** | **Pesa-kondade arv Eestis kokku elu- ajal** | **Järglaste arv sünd. Eestis kokku eluajal** | **Järglaste arv sünd. Eestis 2011-2015** | **Sugulus**  |
| Stay In Style Airria  | 2005 em  | 3 | 26 | 13 | Axiro õde, Irria järglane  |
| Stay In Style Hera- Hecate | 2009 em | 3 | 27 | 27 | Irria järglane, emapoolne poolõde Axirole, Airriale, Jaguarile ja Caesarile |
| Irria del Mediano | 2003 em | 6 | 51 | 7 | Import aretuseks Ungarist kennelisse Stay In Style,  |
| Odette Hanired del Rio Bianco | 2004 em  | 3 | 24 | 5 | Import aretuseks Itaaliast kennelisse Yacheero´s  |
| Yacheero´s Tiara Tiandra | 2009 em | 2 | 17 | 17 | Odette järglane, Pando emapoolne poolõde  |
| Yacheero´s Black Orchidea  | 2007 em  | 2 | 11 | 11 | Isapoolne poolõde Czar Caesarile |

See on populatsiooni enim mõjutanud koerte grupp. Kogu populatsioonist (170 koera) moodustavad nende järglased kokku 28 %, st. populatsiooni varieeruvus ei ole väga hea. Järglaste arvust on lahutatud välismaale eksporditud koerad, kes ei kuulu ka populatsiooni hulka.

**4.4 Meetmed geneetilise varieeruvuse parandamiseks, TÜ tegevus.**Kasvatajate teadlikkuse tõstmiseks korraldab EDÜ loenguid koerte aretusest, pärilikkuse mõjust jne.
Abiks on infovahetus teiste riikide tõuklubidega , erinäituste külastamine ja IDC kongressil osalemine. IDC annab samuti suuniseid aretuseks ja informeerib iga-aastaselt tõus esinevatest probleemidest . IDC kongressi materjalid edastatakse liikmetele igal aastal üldkoosolekul ja/või avaldatakse kokkuvõte EDÜ lehel, FB lehel vms.

**5. Iseloom ja kasutusomadused
5.1 Kasutusalad**
Väljavõte standardist: Dobermann peab olema keskmise suurusega, jõuline ja muskliline koer, aga vaatamata sellele elegantne ja noobel. Oma erksa loomuse, meelekindla ilme ja uhke hoiakuga vastab ta koera ideaalpildile. Ta peab olema erakordselt sobiv seltsi-, kaitse- ja töökoeraks. Sellele tõule iseloomulikud omadused on temperamentsus, intelligentsus, suur töötahe. Ta peab olema julge ja visa. Eriti nõutavad omadused on enesekindlus ja kartmatus, samuti kohanemis- ja tähelepanuvõime, et sobida ümbritseva keskkonnaga. Koduses olukorras peaks olema rahulik ja kindel. Perekoerana kiinduv ja lastesõbralik, naudib omanikuga tihedat kontakti, aga vajab asjatundlikku kasvatust, koolitust ja sotsialiseerimist kutsikaeast alates.
 Dobermann peab seega olema aktiivne, vilgas,tugeva närvisüsteemiga ja kergelt koolitatav. Dobermann on kasutusel ka teenistuskoerana ja politseikoerana, eriti sobilik kaitse- ja valveteenistuses ning jälituses. Oma terava haistmise tõttu on ta hea jäljekoer või kasutatav ka näiteks narkokoerana, kiiruse ja kartmatuse tõttu sobib ta suurepäraselt kaitsekoeraks, aga ka päästekoeraks. Kasutamine algsel otstarbel näiteks politsei-, tolli- või muudes ametkondes on tänapäeval vähene, eriti põhjamaades, kus kliimatingimused takistavad lühikese karvaga dobermannide kasutamist teenistusülesannete täitmisel. Kasutusomadused saavad peamiselt rakendust koeraspordis.

Endisaegsete dobermannide iseloom oli teravam ja raskemini hallatavam, hea kodukoera eelduseks oli tugev koolitus. Kahjuks kohtab aga siiani veel inimesi, kes peavad dobermanni ”murdjaks”, liiga püsiv on mälupilt endisaegsest dobermannist. EDÜ eesmärk oleks loomulikult seda inimeste arusaama ja eelarvamusi muuta. Kahjuks kohtab ka tänapäeval isendeid, kes on arg-agressiivsed, ebakindlad või närvilised. Aretuses tuleb seega iseloomule tugevat tähelepanu pöörata. Samavõrd tuleb tähelepanu pöörata ka koeraomanike suunamisele koolitusele ja propageerida koerasporti, mis lõppkokkuvõttes toob positiivseid tulemusi nii dobermanniomanike kodus kui kogu ühiskonnas. Paljud käitumisprobleemid ongi tingitud vähesest tegevusest ja puudulikust koolitusest, mitte niivõrd pärilikust iseloomust.

 IDC ehk Rahvusvahelise dobermanniühingu poolt soositavad BH ehk sotsiaalkõlbulikkuse test ja IPO ehk rahvusvaheline kaitsekatse arendavad tõu mitmekülgsust ja ühiskonnakõlbulikkust, samuti stabiilsust ja kontrollitavust.

 Dobermannidega harrastatakse Eestis aktiivselt järgmisi koolitusalasid: BH, kuulekuskoolitus, IPO, põllujäljekatse, FH, ZTP ehk aretuskontroll .
Üsna vähesel määral harrastatakse Eestis ka agilityt, sõnakuulelikkust, päästet jm.
Teadaolevalt on osalenud või osaleb erinevatel koolitustel vähemalt 25 % kogu populatsioonist.
 BH test

|  |  |  |  |
| --- | --- | --- | --- |
| Aasta | Osalemiste arv testil | Sooritatud tulemusi | Mittesooritatud tulemusi |
| 2015 | 10 | 8 | 2 |
| 2014 | 3 | 2 | 1 |
| 2013 | 7 | 5 | 2 |
| 2012 | 2 | 2 | - |
| 2011 | 8 | 7 | 1 |

Osalemine ülejäänud töökatsetel 2011-2015

|  |  |  |
| --- | --- | --- |
| Koolitusala  | Osalemiste arv kordades | Sooritatud tulemuste arv  |
| KK 1 | 38 | 29 |
| KK 2 | 37 | 18 |
| KK 3 | 41 | 30 |
| PJK | 3 | 1 |
| IPO 1 | 12 | 4 |
| IPO 2 | 3 | 3 |
| IPO 3 | 10 | 4 |
| FH 1 | 10 | 4 |
| C- katse | 2 | - |
| A - katse | 2 | 2 |
| ZTP | 11 | 9 |

**5.2 Tõuomane katse / test/ koolitus** ZTP ehk dobermannide aretuskontrolli tähtsus.
 Saksamaal on välja töötatud spetsiaalselt dobermannidele sobiv aretuskontroll ehk ZTP, mille hetkel kasutusel olev variant võeti vastu 1975.a. Peale testi kasutuselevõttu on dobermannide areng maailmas teinud suure sammu edasi saavutamaks nii ilu kui soovitud iseloomu. See test väärtustab enesekindlust, korrektset närvikava, stabiilsust ja instinkte. Aretuskontrollis hinnatakse nii koerte tervist, iseloomu, tööomadusi kui ka välimust. Neid teste võib läbi viia ainult IDC ja Saksa Dobermanniühingu ehk DV volitatud väga kogenud kohtunik. Puusaliigest võivad hinnata ainult IDC volitatud spetsialistid. Aretuskontroll on kasutusel paljudes IDC liikmesriikides.
 ZTP sooritamine eeldab, et koer on eelnevalt läbinud sotsiaalkõlbulikkuse testi (BH) ning tema ja ka tema vanemate puusauuringu tulemus on A või B. Testil võtab kohtunik ka DNA proovi. Lisaks peab igal osaleval koeral olema tõend VWD uuringust.
Test koosneb järgmistest osadest: iseloomukontroll, välimiku hindamine ja kaitsekatse.
ZTP eeskiri on toodud lisana.

 EDÜ soovib samuti suurendada ZTP osatähtsust dobermannide aretuses, kuna see annab kõige komplekssema ja objektiivsema ülevaate aretusmaterjalist. ZTP testi korraldati Eestis 2011.a. ja 2012. a., osales 21 koera eri riikidest. Välismaal sooritas ZTP testi perioodil 2013-2015 4 Eesti koera.

**5.3 Soovimatud iseloomuomadused, nende vähendamine / vältimine, TÜ tegevus**

 Kuna aretusnõuetes on olnud alates tõuühingu loomisest pidevalt koolituse nõue, on see aidanud säilitada tööomadusi ja välistada iseloomult kõlbmatute isendite kasutamist aretuses.

 Viimased 10 a. on kehtinud järgmine koolitustulemuste nõue Eestis - üks järgnevatest: vähemalt KK 2 , PJK 1 või ZTP või IPO/VPG või muu rahvusvaheliselt tunnustatud teenistuskoerte katse, mis sisaldaks ka paugukatset. Samad koolitusalad oleksid jätkuvalt aretusnõuetes, sest aastate kogemus on näidanud, et nõue on suurendanud dobermannide osalemist koolitustel/ katsetel.
 Pauguargus on diskvalifitseeriv viga. Kuna pauguarga koera ei saa kasutada teenistuses ega ühelgi teenistuskoerte spordialal, rääkimata aretuskontrollidest ja iseloomutestidest ning see omadus on pärilik , siis on kindlasti vaja aretusest välja selekteerida pauguarad koerad. Kuna RV teenistuskoerte katsete eeskirjad on vahepeal muutunud ja nüüd on võimalus sooritada IPO erinevaid osasid eraldi, siis lisas EDÜ loetelusse ka need üksikalad, mis sisaldavad pauku ja mida inimesed kindlasti soovivad harrastada ( IPO BC-katse, B-katse) .
 Uutes aretusnõuetes on lisaks ülaltoodud katsetele veel nõue sooritada BH test. Miks lisati see?
1. Dobermannid peavad olema sotsiaalsed ja sobituma ühiskonda. Aina rohkem kuuleb meedias probleemidest ”kurjade” koertega ning pidevalt ripub õhus teatud koeratõugude kuulutamine ”keelatud tõugudeks”, dobermann kuulub selles osas riskirühma. Pärilikkus ei ole peamine tegur , miks koer muutub ohtlikuks, vaid koolituse puudumine, selle vähesus või vale koolitus. Oluline on koolitamine just linnatingimustes toimetulemiseks, käitumine võõraste koerte ja inimestega, kutsika varane sotsialiseerimine jne. Samuti ei näita jälje- või kuulekuse eksamite läbimine vastavas keskonnas veel seda, et koer on sotsiaalne ka teistes tingimustes, avalikus linnaruumis jm. EDÜ leiab, et sotsiaalkõlbulikkuse koolituse ja/või testi läbimine peaks olema iga dobermanniomaniku jaoks elementaarne! Eesmärk oleks see, et ei oleks enam teateid ”ohtlikest” dobermannidest.
2. FCI [Rahvusvahelised teenistuskoerte töökatsete eeskirjad](http://web.zone.ee/ekl-kkk/IPO2012.pdf) ja ZTP eeskiri sätestavad nõude, et koer peab olema enne katsetele tulemist läbinud BH testi. BH test on ka rahvusvaheliste koolitusalade sooritamise kohustuslik eeltingimus, üks osa nendest katsetest. Seega ei nõua BH läbimine omanikult ülemääraseid kohustusi.

Viimase 5 aasta jooksul on dobermannide koolituse tase Eestis tugevalt paranenud ka tänu sellele, et EDÜ on pannud koolitusele suuremat rõhku ja propageerinud seda erinevate seminaride, loengute ja treeninglaagrite abil, kust võtavad osa lisaks kohalikele koertele ka väliskülalised mitmetest naaberriikidest. Sellised seminarid ja laagrid aitavad vahetada ka kogemusi ja ideid eri maade treenerite, koeraomanike ja kasvatajate vahel. Koostööd tehakse nii kohalike kui välismaiste oma ala spetsialistidega.

Näited:

Suviseid treeninglaagreid on korraldatud alates EDÜ loomisest. Alates 2005. a. on laagrid toimunud tuntud välismaiste treenerite juhtimisel. Alguses toimusid laagrid 2- ja 1-nädalastena, laagri hulka kuulus ka erinevate eksamite sooritamine ja ZTP test. Laagris saavad osaleda juba kutsikad varajases nooruses, tegutseb eraldi sotsialiseerimisrühm. Tänu laagritele on dobermannide ja ka paljude teistest tõugudest koertega osalejate koolituse tase tõusnud ja on saadud häid katsetulemusi.
Hiljem hakati korraldama terve aasta kestel korrapäraselt toimuvaid seminare Tšehhi, Itaalia, Norra treenerite juhendamisel (kaitse, kuulekus, jälg), samuti said meie kohalikud treenerid väljaõpet, et koolitust edasi arendada. Töö muutus süstemaatilisemaks ja kujunesid treeningrühmad. Treeningrühmad tegutsevad siiani, kuigi välismaiste treenerite osakaal on vähenenud. Kõigil dobermanniomanikel on võimalik saada asjakohast abi koolitusel.
 Lisaks laagritele ja praktilistele seminaridele korraldatakse ka teoorialoenguid koolitusest ja koera kasvatusest.

 Igal aastal korraldatakse EDÜ meistrivõistlused enam harrastatavatel koolitusaladel: KK, IPO, PJK, FH, et koeraomanikud saaksid õpitud alasid ka rakendada ja oleks rohkem motivatsiooni koolitamiseks.

**6. TERVIS**

**6.1** **Terviseküsitlus.**

Põhiline tõus olev probleem on lühenenud eluiga, iseäranis isastel koertel.
Surmapõhjused: kasvajad, äkksurmad, traumad, maokeerd jne. (vt. võrdluseks Lisa 1 Soome statistika dobermannide surma põhjustest) .

Samas ei ole taandunud teised probleemid nagu puusaliigese düsplaasia, erinevad silmahaigused jne.
Viimastel aastatel on tõu terviseprobleemidest esikohal dobermannide kardiomüopaatia. See on väga laialdane probleem ja levib terves maailmas üha jõudsamalt. Levinud IDC (2013) andmetel Euroopas 58 % , äkksurmasid 30 %. Haigus tabab üha nooremaid isendeid. Eristatakse üldisemalt kahte liiki surma põhjustavat südameprobleemi: äkksurm rütmihäire tagajärjel, mispuhul võivad puududa eelnevad kliinilised tunnused, ning DCM, mida võib avastada uuringute käigus.
Teiseks. Dobermannide kasutamist töö-või sportkoerana takistavad sellised tüüpiliseks muutunud probleemid nagu põlveliigese ristsidemete rebendid, nn. Wobbleri sündroom, spondüloos. Mida suuremad ja massiivsemad on koerad, seda vähem kannatavad liigesed ja ka kaelalülid koormusi, mis teenistuskoerte koolitusaladel on normaalsed.

 Kolmandaks. Kuna aretuses kasutatakse palju välismaal elavaid isaseid ja ka sissetoodud koeri, siis on ka meie kasvatajad puutunud kokku suurenenud ohuga saada veritsustõbe ehk Von Willebrandi tõbe. VWD uuringud on nüüd võetud ka Euroopa dobermannipopulatsioonis (varem oli see rohkem Ameerika probleem) suurema tähelepanu alla. Näiteks ZTP ehk aretuskontrolli pääsemiseks peab olemas olema DNA testi tulemus VWD kohta.

**6.2 Levinumad pärilikud haigused, statistika ja EDÜ saavutatavad eesmärgid . (LISA 1)**

1. puusaliigese düsplaasia
2. PHTVL/PHPV
3. südamehaigused- DCM
4. muud tõus sagedamini esinevad haigused

**6.2.1** Dobermann ei ole olnud tüüpiline tõug, kellel see haigus esineb. Haigus on osaliselt pärilik, aga puusaliigese arengut mõjutavad ka välised tegurid nagu väär toitmine, vähene liikumine, sundliikumatus. On teada, et eriti väärate pidamistingimuste korral võib välja kujundada raskeastmelise vea.
 Sellest hoolimata on HD uuringud dobermannidel kohustuslikud enamikes Euroopa riikides ning haiguse esinemissagedus ei ole vähenenud. Näiteks Soomes on dobermannidel selle haiguse esinemissagedus umbes 30 % . (Andmed Soome Dobermanniühingu Aretusraamatust). Eestis on HD uuringuid teostatud ikkagi veel liiga vähestel koertel populatsioonist, mistõttu ei saa anda täpset hinnangut. HD uuringud teostatakse reeglina vaid aretuses kasutatavatel koertel, samuti ei ole kõigi koerte tulemused registris, mis seetõttu ei anna piisavalt ülevaadet. Teadaolevate andmete põhjal on aastatel 2011-2015 uuritud 31 Eestis sündinud koera ja nendest A või B tulemusega on 22 koera, C või halvema tulemusega koeri on 9. (LISA 1) Nende andmete põhjal on düsplaasia esinemissagedus on 29%.

 Viimastel aastatel on dobermannide välimikus toimunud rida muutusi. Koerad on läinud kasvult suuremaks, konditsioonilt massiivsemaks, luustik palju tugevamaks. Sellega seoses on hakanud esinema ka enam liigesteprobleeme nagu puusaliigeste düsplaasia, põlveliigese või -sidemete vigastused jne. Erinevates riikides (sealhulgas tõu kodumaa Saksamaal) lubatakse juba aastakümneid aretusse vaid kontrollitud ja terveid koeri. Eestis on düsplaasiauuring olnud kohustuslik alates 1998. aastast. EDÜ soov on edaspidigi jätkata HD uuringuid ning aretusse lubatakse vaid A,B,C astmetega koeri. Kui koeral on C aste ja omanik soovib teda kasutada aretuses, siis võib sellist koera paaritada ainult koeraga, kellel on A tulemus .

EDÜ eesmärk oleks saada 50 % koertest uuritud ja võimalikult vähendada D-ja E- astmete esinemist populatsioonis.

**6.2.2** Dobermannil esineb küllaltki eriline silmahaigus, mida kõigepealt “leiti” Hollandist. Mitte seetõttu, et haigust esineb seal suhteliselt rohkem või haigus on seal sündinud, vaid seetõttu, et Holland on Euroopa juhtiv maa, kui rääkida veterinaarteaduslikest uurimustest. Veterinaararsti Stade huvi äratas silmahaigus, mis muutis siin-seal dobermanni pimedaks. Uurimisi alustati Utrechti veterinaarteaduslikus kõrgkoolis. Peagi avastati, et haigust esineb eriastmelisena ning suhteliselt tihti vaid dobermannil (hiljem on seda leitud ka teistel tõugudel). Üle 30% kõrgkooli toodud dobermannidest osutusid haigeteks. Kõikide koerte tuleku põhjus ei olnud sugugi silmahaigus, oli ka muid vigasid. Suuremal osal silmahaigetest leiti 1. aste, mis osutus väga kergeks ja edasi ei arenenud, kokkuvõttes tühiseks leiuks. Aga edasi avastati, et kergeastmelisi koeri aretuses koos kasutades võib muutus edasi areneda ning muutuda tõsiseks haiguseks ja koer jääda pimedaks. Saades täiesti pimedaid kutsikaid, otsustas Hollandi Dobermanniühing suhtuda asjasse tõsiselt, ning alustas haiguse kaardistamist ja koerte aretusest välja selekteerimist. Igal juhul jagatakse haigust Stade poolt kuude eri astmesse, tähelepanu tuleb pöörata, et esimene aste ei nõrgenda nägemist ega arene vanusega. Teistes astmetes muutused laienevad ja halvimatel juhtudel põhjustavad koera pimedaks jäämise. Haigus on saanud oma nime haiguspildi järgi. Looteaegne veresoonestik, mis peaks normaalse arengu korral aja jooksul kaduma, ei kao ja jääb läätse tagaossa segama eriastmeliste soonejäänustena. Need veresoonte jäänused ärritavad silma kudesid ning raskema astme korral põhjustavad laienevaid muutusi. Lõikus või muu arstiabi ei anna haiguse ravimises tulemusi. Ainus võimalus takistada haiguse levikut ja arenemist on aretuse kontrollimine.
 PHTVL/PHPV on haigus, mida kogenenud silmaarst suudab diagnoosida juba kutsikal enne loovutusiga. Lõplikuks hinnanguks ei saa seda siiski pidada, kuna esimest astet on ka täiskasvanud koeral raske avastada. Lõpliku hinnangu suudab arst anda täiskasvanud koerale, s.o. umbes 8-kuusele dobermannile. Selle haiguse osas ei ole vaja sooritada topeltkontrolle nagu teiste silmahaiguste puhul
 Silmauuringud on olnud dobermannidele kohustuslikud Eestis juba mitmeid aastaid. Mida rohkem on koeri uuritud, seda enam on saadud infot silmahaiguste esinemise sageduse ja eri liikide kohta. Kuna aretuses kasutatakse viimasel ajal palju sissetoodud emaseid ja enamus paaritusi toimub välismaal elavate isastega, siis on oluline jätkuvalt uurida pärilikku tausta silmahaiguste osas. Näiteks Soomes on olnud haiguse esinemissagedus pikka aega um 20 % . Soome tulemustele on mõju avaldanud ka silmauuringute täpsemaks muutumine a. 2007, kui võeti kasutusele uus ECVO (European Collage for Veterinary Ophtalmology) blankett v sertifikaat.
Aastatel 2011-2015 on uuritud ametlikult 20 Eesti koera, nendest leiuta 17, PHTVL/PHVP-1 leitud 3 koeral. Osa koeri omab samuti ECVO sertifikaati. Just ECVO sertifikaat on nõutud mõningates riikides aretuses kasutatavatel koertel ning ka aretuskontrollis (körung).
 EDÜ eesmärk oleks jätkata silmauuringute tegemist võimalikult paljudel koertel, et saada rohkem informatsiooni tõus esinevatest haigustest ja mitte ainult PHTVL/PHPV osas, vaid ka teiste silmahaiguste osas enne, kui need muutuvad laiaulatuslikumateks probleemideks aretuses.

## 6.2.3Dilatatiivne kardiomüopaatia(DCM). Südamelihase haigus, mis peaaegu alati viib kiire surmani. Haigus viib südamepuudulikkuseni e. südame võimetuseni tagada organismis piisav verevool ning kudede hapniku ja toitainetega varustatus. Väljavõte intervjuust [dr. Merit Villemson-Kavakuga](http://www.mastifid.ee/uldinfo/tervis/intervjuu-koerte-ja-kasside-sudametohtri-dr-merit-villemson-kavakuga/): „Dilatatiivne kardiomüopaatia ei teki kunagi ühe päevaga. See haigus on väga salakaval ja loom hakkab haigustunnuseid välja näitama alles siis, kui muutused südames on nii rasked, et organism puudulikult töötava südamega enam hakkama ei saa ja see võib tõesti juhtuda ühe päevaga. Sellist seisundit, kus süda tegelikult on juba haige, aga loom seda välja ei näita, nimetatakse ka varjatud kardiomüopaatiaks. Dilatatiivse kardiomüopaatia puhul varasem avastamine annab kindlasti parema prognoosi, sest varakult välistatakse eluohtlike seisundite tekkimine.“ ([www.mastiff.ee](http://www.mastiff.ee))  Kardiomüopaatia avastamine asümptomaatilises etapis vajab veel palju teadusuuringuid ja ressursse, sellest haigusest teatakse liiga vähe. Pärandumine on ilmne, aga selle mehhanism on ebaselge ja kasutusel olevad vahendid (24 tunni EKG , südame ultraheliuuring ja biomarkerid) ei anna piivavalt usaldusväärset infot. Tulevikus loodetakse, et DNA-test asendab ultraheli-, holteri- ja biomarkeriuuringud või siis on nendele abiks, töö selles suunas käib. Niikaua kui DNA testiga ei ole võimalik haigust tuvastada, tuleks siiski kõiki aretuses kasutatavaid koeri kontrollida hetkel kasutuses olevate vahenditega, et mingilgi määral välistada haigete koerte sattumine aretusse.

**6.2.4** Muud haigused, mis tõus esinevad, uuringud aretuses soovituslikud.
Dobermannide maksahaigus ehk CAH (krooniline aktiivne hepatiit). Nagu nimigi ütleb, on tegemist aeglaselt (krooniline), kuid pidevalt (aktiivne) edeneva “põletikulise” (hepatiit) haigusega. Kasutusel on ka lühend CAH, mis tuleb selle inglisekeelsest nimest chronic active hepatitis. CAH on erinevatel tõugudel erinev, dobermannidel on oma versioon sellest haigusest samuti olemas, nii et seda võiks nimetada ka dobermannide hepatiidiks (DH). Krooniline aktiivne hepatiit on soomlastest dobermanniharrastajatele olnud tuttav juba aastakümneid. 70. aastate lõpul märgati, et koerad surid samalaadsete, peaaegu akuutsete nähtustega. Tundus, et kõik koerad kuulusid samasse, mõne Saksamaalt toodud koeraga samasse liini. Kui USAs ilmusid 80. aastate algul esimesed maksahaigusi käsitlevad artiklid, saadi kohe aru, et tegemist on sama asjaga. CAHi puhul hakkavad maksarakud teadmata põhjusel surema ja asenduvad sidekoega. Kui piisavalt palju maksarakke on hukkunud, tekib tsirroos. Tsirroosis maks on väiksem kui normaalne maks ja selle välimus on muutunud. Maks näeb välja pisikeste kasvajalaadsete punnidega kaetult. Koera väline tervislik seisund on normaalne selle hetkeni, kuni pool maksast on asendunud sidekoega. CAHi sümptomiteks kliinilise haiguse algstaadiumis on suurenenud joomine, kaalulangus, söögiisu puudumine, hiljem limaskestade kollanemine, vedeliku kogunemine kõhuõõnde ja oksendamine. Kui haigus on jõudnud sellesse faasi, on seda võimatu ravida.
CAHi esimese astme väljaselgitamine on tähtis ja siin tulevad appi laboratooriumid. Hepatiidi puhul kasvab maksarakkude läbilaskevõime (permeabiliteet) ja rakusisesed maksaensüümid satuvad rakkudest vereringesse. Tähtsaim neist ensüümidest on ALT (alaniinaminotransefaraas). Maksarakkudes leidub ka alkaalfosfataasi, AFOSt. Seda ensüümi leidub ka mujal ning selle määrad võivad tõusta ka teiste haiguste tõttu. Maksa toimivust uuritakse veeniverest tehtavate testidega, peamiselt ALT ja AFOS määrade muutuste kaudu. Soomes on seda rasket haigust jälgitud juba pea 20 aastat ning nad on CAHi uurimisel juhtival kohal maailmas. Haigus on muutunud harvemesinevaks, aga see ei anna naabritele põhjust uuringutest loobuda . Soome Dobermanniühingu aretusmäärustik 2015-2019 sisaldab jätkuvalt kohustuslikku maksauuringut (maksatutkimus veren seerumin ALAT-arvosta (lausunto voimassa 12 kk / VETLAB).
EDÜ ei ole teinud kohustuslikuks teha CAH test igale aretuses kasutatavale koerale, kuid see on soovituslik.
 EDÜ loodab kasvatajate teadlikkust selles suhtes tõsta.

Pärilik veritsustõbi ehk Von Willebrandi tõbi.
Haigus esineb kolmes eri variandis. Dobermannil esinevas variandis (I) , on suhteliselt madal kalduvus verejooksule, aga siiski on juhtumeid, kus koer sureb verejooksu tagajärjel. Tänapäeval võib haigust tuvastada kergesti DNA- testiga, haigus pärandub autosomaalselt retsessiivselt. Haige ja kandja või kahe kandja paaritumist ei tohiks toimuda. Testitulemuste järgimine aitaks tõhusalt pidurdada haiguse levikut.
Euroopas on viimastel aegadel hakatud rohkem tähelepanu pöörama koerte testimisele VWD suhtes. Ilmselt on avastatud rohkem nii kandjaid kui haigestunuid. Rahvusvaheline Dobermanniühing (IDC) ja Saksa Dobermanniühing (DV) on hakanud probleemile tähelepanu pöörama. Esialgu on algatatud programm, et soovitatakse DNA-testida võimalikult paljud dobermannid. Näiteks aretuskontrolli (ZTP) sooritamisel tuleb esitada DNA –testi tulemus. Tulemus on DV-le küll ainult informatiivne ja ei kõrvalda koera aretusest, kuid annab siiski ülevaate olukorrast tõus VWD suhtes. Eetiline kasvataja, kes avastab seeläbi oma koera haigena või kandjana, teeb kindlasti õigema otsuse oma koera aretamise suhtes.
EDÜ peab vajalikuks tõsta kasvatajate ja omanike teadlikkust VWD testimise suhtes ning soovitab testida kõik aretuses kasutatavad koerad. Samuti soovitatakse küsida VWD tulemust välismaal elava aretusisase kohta, keda soovitakse kasutada.

**6.3 Pärilike haiguste vältimise programm**
EDÜ on otsustanud pärilike haiguste vältimiseks kehtestada järgmised erinõuded:
1) Aretuses tohib kasutada koeri, kelle puusaliigese düsplaasiauuringu tulemus on A, B või C.
Koera, kelle puusaliigese düsplaasiauuringu tulemus on C, võib paaritada ainult koeraga, kelle
tulemus on A.
2) Kohustuslik silmauuring PHTVL/PHPV.
Mõlemal vanemal, aretuses tohib kasutada koeri, kelle silmauuringu tulemus on 0 või 1 – uuring sooritatud EKLi usaldusarsti või ECVO sertifitseeritud arsti juures.
3) Südame ultraheliuuring ja lühike EKG või Holter. Südameuuringu tulemus- 0 , uuring peab olema tehtud enne paaritust emasel mitte rohkem kui 6 kuud ja isasel mitte rohkem kui 1 aasta.

**7. Välimik**

**7.1 Näitusehinne**Näitusehinde nõue aretuses kasutatavatele koertele: isastel hinne „suurepärane“, emastel hinne „suurepärane“ või „väga hea“. ’

**7.2 Välimiku säilitamine / parandamine. Ebasoovitavad välimikutunnused** Tänapäeva dobermann on muutunud luustikult tugevamaks,massiivsemaks. Põhilised muutused on toimunud pea kujus (pea suuremaks, alalõug tugevamaks, kiilukuju hakkab kaduma). IDC peab hoolt, et ei toimuks mingisuguseid tugevaid kõrvalekaldeid standardist, aga siiski võiks märkida, et dobermannide kasv ja massiivsus on palju tõusnud. Suurt kasvu ja massiivne koer aga ei ole mobiilne ja terve töökoer, sellega seoses kannatavad kasutusomadused ja tervis s.t. koerad ei ole enam võimelised ilma vigastusteta sooritama eksameid, treeninguid ja ei talu koormust, soorituste kiirus ei ole enam võrreldav teiste töökoerte tõugudega.
 Eelistatud peaks olema keskmine kasv, keskmine luustik, aga hea lihastik (mitte ülekaal); loetletud omadusi kahjuks ei jälgi ka kõik välimikukohtunikud näitusel, kuid näitusekohtunikel on suur roll mõjutada tõu välimust pikemas perspektiivis. Suuremat rõhku võiks asetada erinäitustele, mida hindavad enamikel juhtudel tõu spetsialistid ning seal saab tõesema ülevaate koera väimikuomadustest.
Kõige üksikasjalikum kirjeldus välimikust saadakse aga ZTP testil, mida võivad hinnata ainult Saksa Dobermanniklubi volitatud tõu spetsialistid. Välimiku kirjeldamisel kasutatakse standartset tabelit, kus hinnang antakse igale koera keha osale. Mitmete riikide dobermanniühingud on hakanud kasutama sellist tabelit ka oma erinäitustel, et anda koerast täpsem ülevaade.
Kasvatajad peaksid omama vastutustunnet, et aretuses kasutatavad koerad vastaksid standardile ja välimik ei kalduks ühte või teise äärmusse. EDÜ korraldab selleks aeg-ajalt tõu erikoolitusi, kus ZTP kohtunik või muu tõuspetsialist annab põhjaliku ülevaate tõu välimikust, suundumustest ja seletab lahti standardis toodud mõisted. Antud koolitused on mõeldud nii kohtunikele täiendkoolituseks kui kasvatajatele ja dobermanniomanikele.

Aretusmäärustiku koostasid: Kaidi Juurik, Eneken Orav.

Aretusmäärustiku kinnitas EDÜ üldkoosolek 24.02.2017.

Lisad: ZTP eeskiri, tõustandard, üldkoosoleku protokoll, terviseuuringute statistika.

Kasutatud materjalid: EDÜ koduleht, SDY koduleht, EKL register, SKL register, IDC kongressi materjalid DV register, dobermann.de